Гео Милев
Морската царкиня и нейният дядо

chitanka.info

Дълбоко, дълбоко в морето,

под сините морски вълни,

там, дето

на всички страни

цъфтят чудновати цветя —

живее там морският дядо

със своята внучка — момиченце младо —

с опашка на риба, със златна уста.

И сутрин, когато изгрява

червеното слънце и пак засияй —

тогава

закусват те двамата с чай,

но не от Китай,

а чай от подморски цветя;

закусват те с чай

и с бели подморски звезди

дълбоко под сините морски води.

Край тяхната маса минава

златопереста рибка и ги поздравява:

„Добрутро-добрутро!“, повтаря им тя —

златопереста рибка с червени крилца…

Засега, стига толкоз, деца,

а друг път повече ще ви разправя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.